6. โครงการในอนาคต

บผฟ. มีแผนการเพิ่มสัดส่วนของส่วนแบ่งการตลาดของธุรกิจผลิตไฟฟ้า
จากการพัฒนาหรือซื้อโครงการจากผู้ผลิตไฟฟ้าเอกชนรายใหญ่ทั้งในประเทศไทยและภูมิภาคอาเซียน
โดยพิจารณาความเหมาะสมของโครงการ และคำนึงถึงประสบการณ์และความเชี่ยวชาญทางธุรกิจ
ด้วยต้นทุนที่ประหยัดต่อขนาด
ในการพิจารณาการลงทุนในโครงการใหม่ของบริษัทจะมีการประมาณการผลตอบแทนการลงทุน
หากโครงการใดมีประมาณการผลตอบแทนการลงทุนซึ่งสูงกว่าต้นทุนทางการเงินของบริษัทในขณะนั้นและมีระดับความเสี่ยงของโครงการที่ยอมรับได้
ในกรณีเช่นนั้นโครงการดังกล่าวจะจัดอยู่ในเกณฑ์ที่บริษัทจะมีการพิจารณาการลงทุน นอกจากนั้น
ยังมุ่งเน้นในการนำมาซึ่งการเติบโตทางธุรกิจอย่างยั่งยืน
นอกเหนือจากการเพิ่มผลกำไรจากการบริหารที่มีประสิทธิภาพแล้ว บผฟ.
ยังตระหนักถึงหลักการกำกับดูแลกิจการที่ดี (Good Corporate Governance) ตลอดมา

ปัจจุบัน บผฟ. มีกำลังผลิตติดตั้งตามสัดส่วนการถือหุ้นรวมจำนวน 2,414 เมกะวัตต์ จากโรงไฟฟ้า
12 โรง โดยร้อยละ 85 ของกำลังผลิต มาจากโรงไฟฟ้าของ บริษัท ผลิตไฟฟ้าระยอง จำกัด
(บฟร.) กำลังผลิตติดตั้ง 1,232 เมกะวัตต์ และโรงไฟฟ้าของ บริษัท ผลิตไฟฟ้าขนอม จำกัด
(บฟข.) กำลังผลิตติดตั้ง 824 เมกะวัตต์ โดยทั้ง 2
โรงไฟฟ้าดังกล่าวใช้ก๊าซธรรมชาติเป็นเชื้อเพลิงหลัก นอกจากโรงไฟฟ้าที่มีอยู่นั้น
บริษัทกำลังพัฒนาโครงการโรงไฟฟ้าอีก 3 โครงการ
ซึ่งคิดเป็นกำลังการผลิตติดตั้งในส่วนการถือหุ้นของ บผฟ. จำนวนรวม 1,012 เมกะวัตต์ ได้แก่

1. โครงการแก่งคอย 2 (บผฟ. ถือหุ้นร้อยละ 50 ในบริษัท กัลฟ์อิเล็คตริก จำกัด (มหาชน)
(จีอีซี) ซึ่งถือหุ้นในบริษัท กัลฟ์ เพาเวอร์ เจเนอเรชั่น จำกัด (จีพีจี) ร้อยละ 100)
ตั้งอยู่ที่จังหวัดสระบุรี กำลังผลิต 1,468 เมกะวัตต์ โดยใช้ก๊าซธรรมชาติเป็นเชื้อเพลิงหลัก
เดิมมีกำลังผลิต 700 เมกะวัตต์ และเดิมใช้ชื่อว่า “โครงการโรงไฟฟ้าบ่อนอก” ณ วันที่ 28
ตุลาคม 2547 จีพีจี ซึ่งเป็นผู้พัฒนาโครงการแก่งคอย 2 ได้ลงนามในสัญญาซื้อขายไฟฟ้า (Power
Purchase Agreement “PPA”) กับ กฟผ. ภายใต้สัญญาซื้อขายไฟฟ้าระยะยาว 25 ปี
และมีกำหนดเริ่มเดินเครื่องเชิงพาณิชย์โรงที่ 1 และ 2 กำลังผลิต หน่วยละ 734 เมกะวัตต์
ในวันที่ 1 มีนาคม 2550 และวันที่ 1 มีนาคม 2551 ตามลำดับ ความเสี่ยงของโครงการแก่งคอย
2 นั้น อยู่ที่วัสดุสำรองคลังและอุปกรณ์ที่ใช้ในโรงไฟฟ้า
ซึ่งส่วนใหญ่นำเข้าจากต่างประเทศในสกุลเงินยูโร สวิสฟรังก์และดอลลาร์สหรัฐฯ
ในขณะที่รายรับของโครงการโดยประมาณเป็นบาทครึ่งหนึ่งและดอลลาร์สหรัฐฯ อีกครึ่งหนึ่ง
จึงมีความเสี่ยงหากอัตราแลกเปลี่ยนเงินตราระหว่างประเทศเกิดความผันผวน
ทางโครงการได้ทยอยปิดความเสี่ยง (Hedge)
ด้านเงินตราระหว่างประเทศบางส่วนกับสถาบันทางการเงินแล้ว
และมีแผนที่จะปิดความเสี่ยงในส่วนที่เหลือต่อไป ความเสี่ยงอื่นของโครงการได้แก่
การได้ใบอนุญาตต่างๆ
ที่เกี่ยวข้องกับการก่อสร้างโรงไฟฟ้าตามกำหนดเวลาและการสร้างส่วนต่อท่อก๊าซโดยบริษัท ปตท.
จำกัด (มหาชน) ให้เสร็จทันตามกำหนดเวลาเพื่อจัดส่งก๊าซธรรมชาติให้กับโรงแรกของโครงการ
กรณีที่การส่งก๊าซธรรมชาติไม่สามารถทำตามกำหนดเวลาได้
อาจทำให้โรงไฟฟ้าต้องใช้น้ำมันดีเซลในการเดินเครื่องในช่วงแรก
ซึ่งจะนำไปสู่ค่าใช้จ่ายที่เพิ่มขึ้นในการลงทุนและบำรุงรักษา

2. โครงการน้ำเทิน 2 (บผฟ. ถือหุ้นร้อยละ 25 ในบริษัท Nam Theun 2 Power Co.,Ltd)
ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิต 1,070
เมกะวัตต์ ได้มีการลงนามสัญญาซื้อขายไฟฟ้าในเดือนพฤศจิกายน 2546
และมีกำหนดจำหน่ายกระแสไฟฟ้าได้ในครึ่งปีหลังของปี 2552 โดยมีสัญญาขายไฟฟ้าให้กับ กฟผ.
จำนวน 995 เมกะวัตต์ ปัจจุบันโครงการกำลังจัดหาเงินกู้จากธนาคารไทย ธนาคารต่างประเทศ
และองค์กรระหว่างประเทศ โดยโครงการอยู่ระหว่างการรอการตัดสินใจของธนาคารโลก (World
Bank) และองค์กรระหว่างประเทศที่เกี่ยวข้องที่จะให้ความช่วยเหลือทางการเงินในรูปแบบต่างๆ
ซึ่งรวมถึงการค้ำประกันความเสี่ยงทางการเมือง
อันจะทำให้การจัดหาเงินกู้ของโครงการสามารถเสร็จสิ้นได้ภายในครึ่งแรกของปี 2548

3. โครงการกัลฟ์ ยะลา กรีน (บผฟ. ถือหุ้นผ่านทาง จีอีซี คิดเป็นสัดส่วน ร้อยละ 47.5)
ในจังหวัดยะลา กำลังผลิต 23 เมกะวัตต์ โดยใช้เศษไม้ยางพาราเป็นเชื้อเพลิง
ซึ่งมีกำหนดเริ่มเดินเครื่องเชิงพาณิชย์ในเดือนสิงหาคม 2548 แต่เนื่องจากเกิดเหตุการณ์ไม่สงบใน
3 จังหวัดชายแดนภาคใต้ตั้งแต่ต้นปี 2547 ทำให้การก่อสร้างล่าช้ากว่าแผนที่กำหนดไว้
ทางโครงการอยู่ระหว่างการเจรจาเลื่อนกำหนดเริ่มเดินเครื่องเชิงพาณิชย์กับ กฟผ.

อนึ่ง จากการที่ บผฟ. มีเป้าหมายที่จะมุ่งเน้นการลงทุนในธุรกิจไฟฟ้าเป็นหลัก
และมีเป้าหมายเป็นผู้ผลิตไฟฟ้าชั้นนำในภูมิภาคอาเซียน โดยที่แล้วมาทาง บผฟ.
ได้เข้าไปลงทุนในโครงการโรงไฟฟ้าขนาดเล็กในประเทศฟิลิปปินส์มาแล้วนั้น ตั้งแต่ปี 2547
นี้เป็นต้นไป บผฟ.
ได้เตรียมพร้อมที่จะเสนอโครงการโรงไฟฟ้าใหม่ในประเทศไทยเมื่อมีการเปิดประมูล
ในขณะเดียวกันก็จะหาโอกาสในการพัฒนาโครงการโรงไฟฟ้าใหม่ในประเทศอาเซียน
รวมทั้งการเข้าซื้อกิจการโรงไฟฟ้าที่ดำเนินการอยู่แล้ว
เพื่อเป็นฐานในการขยายตัวออกสู่ภูมิภาคอีกด้วย